৩০ মার্চ, ২০১৬ তারিখে বেলজিয়ামে বসবাসকারী ভারতীয়দের আয়োজিত অনুষ্ঠানে প্রধানমন্ত্রী শ্রী নরেন্দ্র মোদীর ভাষণ

নমস্কার, আমার সৌভাগ্য যে আজ ‘লোকদূত’দের আশীর্বাদ পাওয়ার সুযোগ পেয়েছি। আমরা বিদেশে গেলে রাষ্ট্রদূতদের সঙ্গে অবশ্যই দেখা করি, কিন্তু ‘লোকদূত’দেরসাক্ষাৎ পাওয়া সৌভাগ্যের ব্যাপার। আপনারা সকলে ভারতের ‘লোকদূত’, যাঁরা নিজেদের আচার-ব্যবহার, কথাবার্তা, ভাবনা-চিন্তার মাধ্যমে ভারতের সাংস্কৃতিক ঐতিহ্যকে বিশ্ববাসীর সামনে তুলে ধরেন, অন্যদের প্রভাবিত করেন। এখানে উপস্থিত এমনই হাজার হাজার ‘লোকদূত’দের আমার নমস্কার। গত সপ্তাহে ব্রাসেল্‌স-এ একটি ভয়ঙ্কর সন্ত্রাসবাদী হানায় অসংখ্য মানুষ প্রাণ হারিয়েছেন। যাঁদের প্রিয়জন হারিয়েছে, সেসব শোকসন্তপ্ত পরিবারকে আমি গভীর সমবেদনা জানাই। এখানকার শান্ত জীবনে দীর্ঘকাল বাদে এ ধরনের ভয়াবহ ঘটনা এ দেশের মানুষকে দেখতে হয়েছে। সন্ত্রাসবাদ কত ভয়ানক, কত নিষ্ঠুর এতদিনে গোটা দুনিয়া তা ভালোভাবে টের পেয়েছে। গত বছর বিশ্বের ৯০টি দেশ কোন না কোন সন্ত্রাসবাদী হানার শিকার। কয়েক হাজার মানুষ নিহত হয়েছেন। অসংখ্য বাবা-মা তাঁদের সন্তান হারিয়েছেন। অন্যদিকে, অসংখ্য বাবা-মা চোখের জল ফেলছেন, কারণ তাঁদের সন্তান সন্ত্রাসবাদের পথে পা বাড়িয়েছে। সন্ত্রাসবাদ নির্দিষ্ট কোন দেশের সমস্যা নয়, কোন নির্দিষ্ট অঞ্চলের সমস্যা নয়। সন্ত্রাসবাদ গোটা বিশ্বের সমস্যা। মানবতার সমস্যা। সেজন্য সময়ের দাবি হল, যাঁরা মানবতায় বিশ্বাস করেন প্রত্যেকেই সন্ত্রাসবাদের বিরুদ্ধে রুখে দাঁড়ান। সন্ত্রাসবাদের থেকেও বড় দুঃশ্চিন্তার বিষয় হল এত হাজার হাজার মানুষের মৃত্যুর পরও বিশ্ববাসী এর ভয়ঙ্কর রূপকে ঠিকভাবে চিনে উঠতে পারছে না। সেজন্য মানবতাবাদী শক্তি এখনও সংহত হয়ে উঠতে পারছে না। কখনও নিজেদের অজান্তেই কেউ কেউ ভালো সন্ত্রাসবাদ এবং খারাপ সন্ত্রাসবাদকে সংজ্ঞায়িত করার চেষ্টা করছে। এজন্য সময়ের দাবি হল, বিশ্বকে এই সন্ত্রাসবাদের ভয়াবহতা বুঝতে হবে। ভারত বিগত চার দশক ধরে সন্ত্রাসবাদের নৃশংসতায় বিদীর্ণ। স্বাধীন ভারতে যুদ্ধে যত না সৈনিকের মৃত্যু হয়েছে তার চাইতে অনেক বেশি সৈনিকশহীদ হয়েছেন সন্ত্রাসবাদীদের গুলিতে। ভারত যখন চিৎকার করে বিশ্বকে বলত যে, সন্ত্রাসবাদ নির্দোষ জনজীবনের শত্রু হয়ে উঠেছে, তখন বিশ্বের বড় বড় শক্তি আমাদের বোঝাত যে, এটা আপনাদের অভ্যন্তরীণ আইন-শৃঙ্খলার গাফিলতি। কিন্তু এখন গোটা পৃথিবী সন্ত্রাসবাদের পদভারে থরহরিকম্পমান। এখন বিশ্ব বুঝতে পারছে সন্ত্রাসবাদ কাকে বলে। ৯/১১ বিশ্বকে কাঁপিয়ে দিয়েছিল। তার আগে বিশ্ব সমুদায় বিশ্বাস করত না যে ভারত কত বড় সঙ্কটের সম্মুখীন। কিন্তু ভারত সন্ত্রাসবাদের সামনে মাথানত করেনি। মাথানত করার প্রশ্নই ওঠে না। কিন্তু সন্ত্রাসবাদের বিরুদ্ধে লড়াই একটি বড় চ্যালেঞ্জ। আমি বিশ্বের কয়েকজন বড় রাষ্ট্রনেতার সঙ্গে কথা বলেছি। বিভিন্ন ধর্ম ও সম্প্রদায়ের নেতাদের সঙ্গে কথা বলেছি। আমি তাঁদেরকে বুঝিয়েছি যে, সন্ত্রাসবাদকে ধর্ম থেকে আলাদা করে দেখুন। কোন ধর্ম সন্ত্রাসবাদ শেখায় না। সম্প্রতি ভারতে উদারবাদী ইসলামিক স্কলারদের একটি বড় সম্মেলন হয়ে গেল। বিশ্বের বিভিন্ন দেশ থেকে ইসলামিক স্কলাররা এসেছিলেন। তাঁরা সুফি ঐতিহ্যের সঙ্গে যুক্ত। তাঁরা এক স্বরে বলেছেন যে, সন্ত্রাসবাদী ইসলামের কথা বলে সে মুসলমান হতে পারে না। ইসলাম ধর্ম সন্ত্রাসবাদকে সমর্থন করে না। বিশ্বের নানা প্রান্ত থেকে যত বেশি এ ধরনের আওয়াজ আমরা শুনতে পাব, তত দ্রুত নবীন প্রজন্ম মৌলবাদ থেকে দূরে থাকবে। কেবল বোমা, বন্দুক আর পিস্তল দিয়ে সন্ত্রাসবাদেরবিনাশ করা যাবে না। আমাদের সমাজে একটি পরিবেশ গড়ে তুলতে হবে। মানবতার দুর্ভাগ্য হল, যুদ্ধ কী, কেন, যুদ্ধ থেকে কী কী সমস্যা তৈরি হয় এবং যুদ্ধকে থামানোর পদ্ধতি কী – এই সকল বিষয় নিয়ে রাষ্ট্রসঙ্ঘে অনেক কিছু লেখা পাওয়া যাবে। কিন্তু সন্ত্রাসবাদ নিয়ে রাষ্ট্রসঙ্ঘ এখনও কোন সংজ্ঞা তৈরি করতে পারেনি। সেজন্য সন্ত্রাসবাদ থেকে মুক্তির উপায়ও রাষ্ট্রসঙ্ঘ জানে না। যুদ্ধের ভয়াবহতা থেকে যে সংস্থার জন্ম সেই সংস্থা যুদ্ধের পরিসীমার বাইরে আর কিছু ভাবতেই পারছে না। সন্ত্রাসবাদ নতুন যুগের চ্যালেঞ্জ, মানবতার চ্যালেঞ্জ, তাকে সংজ্ঞায়িত করার দায়িত্ব এতবড় সংগঠন পালন করতে পারছে না। দীর্ঘকাল ধরেই ভারত রাষ্ট্রসঙ্ঘের কাছে আবেদন জানিয়ে আসছে, দ্রুত একটি প্রস্তাব নিয়ে সন্ত্রাসবাদকে সংজ্ঞায়িত করা হোক। তাহলেইকারা সন্ত্রাসবাদী, কোন দেশ সন্ত্রাসবাদকে সাহায্য কিংবা সমর্থন করছে তা স্পষ্ট হয়ে যাবে। তখন মানুষ আর তাদের সঙ্গে সম্পর্ক রাখতে ভয় পাবে।আমি জানি না রাষ্ট্রসঙ্ঘ কবে আমাদের আবেদনে সাড়া দেবে,কিভাবে এই সমস্যার মোকাবিলা করবে ! যদি না পারে তাহলে সেদিন দূর নয়, রাষ্ট্রসঙ্ঘই বিশ্ববাসীর কাছে অপ্রাসঙ্গিক হয়ে পড়বে। সময়ের সাথে এগিয়ে গেলে, প্রতিস্পর্ধাকে অনুভব করলে, একবিংশ শতাব্দীর মানুষকে সুখে শান্তিতে রাখার স্বার্থে বিশ্ব নেতৃত্বকে এই দায়িত্ব পালন করতেই হবে। যত দেরি করবেন, তত ক্ষতি হয়ে যাবে। আজ এখানে সারাদিন বিশ্বের বিভিন্ন দেশের নেতাদের সঙ্গে দেখা হয়েছে, কথাবার্তা হয়েছে। ইউরোপীয় ইউনিয়নের নেতাদের সঙ্গেও কথাবার্তা হয়েছে। আলোচনার কেন্দ্রবিন্দুতে ছিল সন্ত্রাসবাদ। এখন সকলেই আমাদের কথা শুনতে চান। তারা বলেন, আপনারা ৪০ বছর ধরে এ সমস্যার মোকাবিলা করছেন। আপনাদের অভিজ্ঞতার কথা জানতে চাই। গোটা বিশ্ব আজ আর্থিক সঙ্কটে নিমজ্জমান। অনেক বড় বড় দেশে অর্থনৈতিক সঙ্কট চলছে। এরকম সময়ে বিশ্বব্যাঙ্ক, আই এম এফ, বিভিন্ন ক্রেডিট রেটিং এজেন্সিগুলি সমস্বরে বলছে একমাত্র ভারত এখন বিশ্ববাসীর সামনে আশার আলো দেখাচ্ছে। বিশ্বের বড় অর্থনীতিগুলির মধ্যে ভারত আজ সর্বাধিক দ্রুত বিকাশশীল অর্থনীতি। এরজন্য আমাদের ভাগ্য দায়ি নয়, এতে মোদীরও কোন কৃতিত্ব নেই, ১২৫ কোটি ভারতবাসীর পরিশ্রমের ফল এটা। গোটা বিশ্বে ছড়িয়ে থাকা ভারতীয়দের পরিশ্রমের ফসল। নাহলে যে দেশে দু’বছর ধরে প্রকৃতি প্রতিকূল, আশানুরূপ বৃষ্টি হয়নি, খরা এবং শিলাবৃষ্টির শিকার হয়েছে দেশের অনেক অঞ্চল, এই সকল কিছুকে অতিক্রম করে ভারতে তীব্র গতিতে আর্থিক উন্নয়ন হচ্ছে। সঠিক দিশা, স্পষ্ট নীতি এবং তীব্র ইচ্ছাশক্তির নিদর্শন ১২৫ কোটি ভারতবাসীর এই অগ্রগতি। অনেক জিনিস আপনারা টিভিতে দেখতে পান না, খবরের কাগজেও পড়তে পারেন না। কখনও-সখনও নরেন্দ্র মোদী অ্যাপ-এ কিংবা বিভিন্ন সোশ্যাল মিডিয়াতে দেখা যায়। এখন আমি আপনাদের বলতে চাই, কিভাবে পরিবর্তন এসেছে। এতগুলি বিষয় রয়েছে যে আমাকে কাগজ দেখে বলতে হবে। তবে আমি বেশি বলব না, কেবল ২০১৫-র হিসাব দেব। কারণ, গণতন্ত্রেজনসাধারণকে হিসেব দেওয়া আমার দায়িত্ব। আমি নিজেকে প্রধানমন্ত্রী বলে ভাবি না, আপনাদের প্রধান সেবক বলে ভাবি। সেবককে তো হিসাব দিতেই হবে। আমাদের দেশে আখের চাষ হয়। প্রতি বছরই আখচাষীদের ২৫ থেকে ৩০ হাজার কোটি টাকা বাকি পড়ে। মিলের লোকেরা বলে,চিনি বিক্রি হয়নি ! ওরা প্রাপ্য টাকা ফেরত পায় না। এ বছর গোটা বিশ্বেই চিনির উৎপাদন বেশি হওয়ায় সর্বত্র চিনির দাম পড়ে গেছে। ভারত থেকে চিনি বিদেশে রপ্তানি করা সম্ভব হয়নি। সেজন্য ভারতে চিনির দাম বৃদ্ধি পাচ্ছে না। এখন আখচাষীরা কী করবেন ? আমরা স্থির করলাম ইথানল উৎপাদন করব। আমরা দেশের সকল পেট্রোল পাম্পগুলিকে নির্দেশ দিলাম যে সকল প্রকার পেট্রোজাত পণ্যের সঙ্গে ৫ শতাংশ ইথানল মেশাতেই হবে। ২০১৫-য় ভারতে সর্বাধিক ইথানল উৎপাদন হয়েছে। আমাদের দেশে, আমি প্রধানমন্ত্রী হওয়ার পর প্রথম কয়েকমাস মুখ্যমন্ত্রীরা চিঠি লিখে নিয়মিত ইউরিয়া সারের জন্য তাগাদা দিতেন। খবরের কাগজে পড়তাম, অনেক জায়গায় ইউরিয়া কেনার জন্য কৃষকরা সারা রাত দোকানের বাইরে লাইনে দাঁড়িয়ে আছেন। কখনও খবর পেতাম কৃষকদের ওপর লাঠি চার্জ হয়েছে। কিন্তু গত এক বছরেরও বেশি সময় ধরে সারা দেশে ইউরিয়ার জন্য কোন কৃষকের ওপর লাঠি চার্জ হয়নি। ২০১৫-য় একজন মুখ্যমন্ত্রীও আমাকে চিঠি লিখে ইউরিয়া চাননি। দেশ স্বাধীন হওয়ার পর ২০১৫-য় সর্বাধিক ইউরিয়া উৎপাদন হয়েছে। আর আমরা সঙ্কটমুক্ত হয়েছি। আমাদের দেশে যখন বড়লোকের সরকার ক্ষমতায় থাকে, তখন বড়লোকরা অপর্যাপ্ত গ্যাস সিলিন্ডার পান। এমনকি, গ্যাস সিলিন্ডারের জন্য লোকসভা কিংবা রাজ্যসভার সাংসদকেও সুপারিশ করতে দেখা গেছে। কিন্তু ২০১৫-য় দেশের সরকার গরিব মানুষদের সর্বাধিক গ্যাস সংযোগ দিয়েছে। দীর্ঘকাল আগে দেশে যখন লাল বাহাদুর শাস্ত্রী প্রধানমন্ত্রী ছিলেন, তিনি জনগণের কাছে আবেদন রেখেছিলেন যে,“দেশে শস্য কম উৎপাদিত হয়েছে, আমরা সকলে এখন থেকে একবেলা খাব !” এখানে যাঁরা বয়স্ক মানুষেরা বসে আছেন, তাঁরা জানেন, তখন গোটা ভারতে মানুষ শস্য বাঁচানোর জন্য সপ্তাহে একদিন উপবাস করতেন। লাল বাহাদুর শাস্ত্রীর আহ্বানে এত শক্তি ছিল। আমি একজন ছোট মানুষ। কোথায় লাল বাহাদুর শাস্ত্রী, আর কোথায় একজন চা বিক্রেতা। কিন্তু আমি প্রধানমন্ত্রী হয়ে দেশবাসীকে অনুরোধ করি, যাঁরা সম্পন্ন মানুষ তাঁরা গ্যাস সিলিন্ডারে ভর্তুকি ত্যাগ করুন। সিলিন্ডার প্রতি দু’-আড়াইশ’ টাকা ভর্তুকির সুযোগ আপনারা নেবেন কেন ? আপনারা শুনে খুশি হবেন, আমি আহ্বান জানানোর পর এ বিষয়ে কোন প্রচার করিনি। কিন্তু আমার আবেদনে সাড়া দিয়ে ভারতের ৯০ লক্ষ মানুষ গ্যাস সিলিন্ডারে ভর্তুকি ত্যাগ করেন। এর মধ্যে সবাই যে খুব বড়লোক তা নয়। সাধারণ অবসরপ্রাপ্ত শিক্ষকরাও আমার আবেদনে সাড়া দিয়ে ভর্তুকি ত্যাগ করেছেন। আমি বলেছিলাম, আপনারা ভর্তুকি ত্যাগ করলে আমি সেই ভর্তুকিপ্রাপ্ত সিলিন্ডার গরিব মায়েদের হাতে তুলে দেব যাঁরা কাঠের উনুনে রান্না করেন, ধোঁয়ায় গোটা পরিবার অসুস্থ হয়। বৈজ্ঞানিকদের মতে, একজন মা উনুন জ্বালিয়ে রান্না করে একদিনে ৪০০ সিগারেটের সমান ধোঁয়া শরীরে গ্রহণ করেন। প্রায় একই অবস্থা হয় তাঁর শিশুসন্তানটির। একথা জেনে আমি কষ্ট পাচ্ছিলাম। আর তা থেকেই আমি দেশবাসীর কাছে সেই আবেদন রেখেছি। ফলস্বরূপ, গত এক বছরে দেশ স্বাধীন হওয়ার পর থেকে সর্বাধিক দরিদ্র মানুষ গ্যাস সিলিন্ডার পেয়েছেন। এবার বাজেটে আমরা একটি সঙ্কল্প ঘোষণা করেছি যে আগামী তিন বছরে দেশের যে ৫ কোটি মানুষ দারিদ্রসীমার নিচে রয়েছেন, তাঁদের সকলের ঘরে গ্যাস সিলিন্ডার পৌঁছে দেব। ২০১৫-য় দেশে স্বাধীনতার পর থেকে সর্বাধিক কয়লা উৎপাদন হয়েছে। আগে আপনারা প্রায়ই শুনতেন যে কয়লায় কতজনের হাত কালো হয়েছে। এখন দুর্নীতির কথাকে ছাপিয়ে গেছে উৎপাদনের সংবাদ। এ বছর কয়লার পাশাপাশি দেশে সর্বাধিক বিদ্যুৎ উৎপাদন হয়েছে। এ বছর ভারতীয় বন্দরগুলিতে সর্বাধিক পণ্য আমদানি-রপ্তানি হয়েছে। অর্থাৎ, সর্বাধিক ব্যবসা হয়েছে। আগে আমাদের বন্দরগুলিতে কোন স্টিমার এলে তিন-চারদিন অপেক্ষা করতে হত। অনেককে খুশি করে তবেই পণ্য ওঠানো কিংবা নামানোর কাজ নিষ্পত্তি হত। সংশ্লিষ্ট কর্তৃপক্ষের উদাসীনতায় কখনও স্টিমারগুলিকে সপ্তাহখানেকও অপেক্ষা করতে হত। গত বছর আমরা এই পণ্য নামানো-ওঠানোর সময় সর্বাধিক কমাতে পেরেছি। দালালদের দূরে হটিয়েছি। ২০১৫-য় দেশে সর্বাধিক দুধ উৎপাদিত হয়েছে। অর্থাৎ, মানুষের পাশাপাশি দেশের গরু-মোষ-ছাগলরাও এখন আগের থেকে বেশি আনন্দে আছে। আমরা ভোটব্যাঙ্কের রাজনীতি করি না। যারা ভোট দেয় না তাদেরও সেবা করি। স্বাধীনতার পর গত বছরই রেলের পরিকাঠামো নির্মাণে সর্বাধিক বিনিয়োগ হয়েছে। কারণ আমাদের মতে ভারতীয় রেলওয়ে নিছকই একটি পরিবহণ ব্যবস্থা নয়, এটি ভারতের অর্থনীতির মেরুদণ্ড। সেজন্য তার যত প্রসার হবে, যত আধুনিকীকরণ হবে, দেশ তত দ্রুত উন্নয়নের পথে এগিয়ে যাবে। ২০১৫-য় স্বাধীনতার পর থেকে এক বছরে সর্বাধিক মহাসড়ক নির্মাণ হয়েছে। এ বছর দেশে সর্বাধিক গাড়ি উৎপাদন হয়েছে। এ বছর ভারত থেকে সর্বাধিক সফটওয়্যার রপ্তানি হয়েছে। এতদিন ভারতে ব্যবসা স্থাপনের ক্ষেত্রে অনেক প্রতিকূলতা ছিল।কিছু নিয়ম, কিছু স্বভাব আর কিছু পদ্ধতিগত কারণে আমরা গোটা বিশ্বের দেশগুলির মধ্যে ‘ইজ অফ ডুয়িং বিজনেস’ এর র‍্যাঙ্কিং-এ অনেক পিছিয়ে ছিলাম। গত এক বছরে আমরা এ ক্ষেত্রেও ১২ অংক এগিয়েছি। এই প্রথমবার ভারত এ ক্ষেত্রে অগ্রগতি করেছে। আগামীদিনে আমরা অনেক দ্রুত এগিয়ে যাব। দেশ স্বাধীন হওয়ার পর ২০১৫-য় দেশে সর্বাধিক বিদেশি মুদ্রা সঞ্চয় হয়েছে। ১৯৮০ নাগাদ দেশে ব্যাঙ্ক জাতীয়করণ হয়েছিল। তৎকালীন প্রধানমন্ত্রী শ্রীমতী ইন্দিরা গান্ধী ব্যাঙ্কে গরিব মানুষের অধিকার সুনিশ্চিত করতে এই ব্যাঙ্ক জাতীয়করণের সিদ্ধান্ত নিয়েছিলেন। কিন্তু স্বাধীনতার ৬০ বছর পরও দেশের ৪০ শতাংশ মানুষ ব্যাঙ্কের দরজায় পা রাখেননি। আমরা ক্ষমতায় আসার পর দরিদ্র থেকে দরিদ্রতম ব্যক্তিকেও দেশের মূল অর্থ ব্যবস্থার সঙ্গে সংযুক্ত করার তাগিদে ‘প্রধানমন্ত্রী জন ধন যোজনা’ শুরু করি। আমার আবেদনে সাড়া দিয়ে মাত্র কয়েক মাসের মধ্যে দেশে ২১ কোটি নতুন ব্যাঙ্ক অ্যাকাউন্ট খোলা হয়। আপনারা কল্পনা করতে পারেন কত বড় কাজ হয়েছে ! আমরা নিয়ম করে দিয়েছিলাম যে গরিব মানুষ শূণ্য ব্যালেন্সেও ব্যাঙ্ক অ্যাকাউন্ট খুলতে পারবেন। কারণ আগে ব্যাঙ্ক অ্যাকাউন্ট খোলার জন্য ৫০-১০০ টাকা স্টেশনারি খরচ বাবদ নিত। এবার আমাদের আবেদনে সাড়া দিয়ে এই ২১ কোটি মানুষ যে নতুন ব্যাঙ্ক অ্যাকাউন্ট খুলল তাতে আমরা না চাইলেও তাঁরা ৩৪ হাজার কোটি টাকা জমা করল। আমাদের দেশের গরিব মানুষের হৃদয় কত বড় দেখুন ! আমাদের দেশে দুর্নীতি একটা বড় সমস্যা। ব্যবসায়ীরা বলেন, বাস্তবকে মেনে চলুন। তাঁদের কাছে বাস্তব আর দুর্নীতি সমার্থক। আমি ভাবতাম, তাহলে দুর্নীতির বিনাশ কি সম্ভব নয় ? আজ আমি জোর দিয়ে বলছি, দুর্নীতির বিনাশ সম্ভব ! সামান্য পরিবর্তন আনতে হয়। এই গ্যাস সিলিন্ডারের কথাই ধরুন না। আগে বছরে ১৮-১৯ কোটি টাকা গ্যাস সিলিন্ডারে ভর্তুকি দিতে হত। আমরা ‘